หุ้นไทยปิดประคองตัว 780 จุด
ตลาดหุ้นไทยไร้ปัจจัยหนุน นักลงทุนหันไปสนใจหุ้นขนาดกลางและขนาดเล็กในกลุ่มอาหาร
15 มิ.ย. 2553

ตลาดหุ้นไทยไร้ปัจจัยหนุน นักลงทุนหันไปสนใจหุ้นขนาดกลางและขนาดเล็กในกลุ่มอาหาร 
ดัชนีแกว่งตัวแคบ ๆ ปิดตลาด 780.37 จุด ลดลง 0.76 จุด มูลค่าซื้อขาย 24,465.42 ล้านบาท  
หลักทรัพย์ที่มีมูลค่าซื้อขายสูงสุด 5 อันดับแรก ประกอบด้วย
1. CPF       ราคาปิด 19.60 บาท เพิ่มขึ้น 0.70 บาท มูลค่าซื้อขาย 2,741.97 ล้านบาท 
 2. KTB      ปิด 13 บาท เพิ่มขึ้น 0.40 บาท มูลค่าซื้อขาย 1,662.04 ล้านบาท
3. THCOM  ปิด 7.20  บาท เพิ่มขึ้น 0.15 บาท มูลค่าซื้อขาย 1,346.86 ล้านบาท
4. PTTEP    ปิด 143 บาท ลดลง 1 บาท มูลค่าซื้อขาย 1,127.36 ล้านบาท 
5. BANPU   ปิด 618 บาท เพิ่มขึ้น 6 บาท มูลค่าซื้อขาย 1,070.03 ล้านบาท 
นายเตชะธร ลาภอุดมสุข ผู้อำนวยการอาวุโส ฝ่ายบริหารผลิตภัณฑ์ตราสารอนุพันธ์ บริษัทหลักทรัพย์เอเซียพลัส กล่าวว่า ทิศทางตลาดหุ้นวันพรุ่งนี้ ( 16 มิ.ย.) ดัชนียังเคลื่อนไหวแคบ ๆ เนื่องจากตลาดขาดปัจจัยบวกใหม่ ๆ เข้ามากระตุ้น และไม่มีข่าวร้ายหนัก ๆ เข้ามากระแทก โดยราคาน้ำมันโลกที่ปรับตัวขึ้นเล็กน้อย จะเป็นปัจจัยบวกกับหุ้นกลุ่มพลังงาน
นอกจากนี้หุ้นกลุ่มอาหาร กลุ่มค้าปลีก ซึ่งเน้นหุ้นขนาดกลาง-เล็ก ยังเป็นกลุ่มที่ได้รับความสนใจจากนักลงทุน และเป็นหุ้นที่ปลอดภัยจากการเมือง
“ นักลงทุนหันไปให้ความสนใจหุ้นขนาดกลาง-เล็ก ในกลุ่มอาหาร มาจากเหตุผลหากวิกฤตการเงินในยุโรปยุติ การบริโภคจะกลับมา อีกทั้งไตรมาส 3 เริ่มฤดูการส่งออก ซึ่งธุรกิจจะได้รับผลดีจากการส่งออกด้วย ขณะที่กลุ่มหุ้นค้าปลีก อุปโภค-บริโภค ได้ประโยชน์จากความเชื่อมั่นการบริโภคกลับมา” นายเตชะธร กล่าว